《与二弟过溪至广教兰若》
宋代·梅尧臣

溪水今尚浅，涉马不及鞯。
岸口出近郭，野径通平田。
行行渡小出，决决响细泉。
万木荫古殿，一灯明象筵。
长廊颜頵碑，字体家法传。
空堂裴相真，白髯垂过咽。
名迹两不灭，岂独画与镌。
高僧凿崖腹，建阁将云连。
秘此龙鸾迹，足使臣仆虔。
修竹间长松，森卫若被坚。
是必神物护，禹穴空岁年。
饭讫过山後，井傍携名煎。
探幽偶转谷，忽视昭亭巅。
蔓草不识名，步侧时得牵。
幽禽声各异，可辨唯杜鹃。
似惊俗客来，聒聒两耳边。
弊庐隔城堞，畏暮遽言还。
道逢张罗归，鸟媒兼死悬。
遂同山梁雉，令我复喟然。
聊追一日事，书以为短篇。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。